কাশ্মীরের পুলওয়ামায় জঙ্গি হানার পরে দেশ জুড়ে প্রতিহিংসা চরিতার্থকরণের ডাক। ঠিক কী করলে প্রকাশ পাবে ক্ষোভ আর ক্রোধ, ভারতীয়দের একাংশ সেই ব্যাকরণ দুরস্ত করতে শুরু করেছেন। এমন সময়েই মহারাষ্ট্র নবনির্মাণ সেনার তরফে মিউজিক কোম্পানিগুলিকে বলা হল পাক-সঙ্গীত শিল্পীদের সঙ্গে কাজ করা থেকে বিরত থাকতে। 
মহারাষ্ট্র নবনির্মাণ সেনার ফিলম উইংয়ের প্রধান, আময়ে খোপকর সংবাদসংস্থাকে জানান, টি-সিরিজ, সোনি মিউজিক, ভেনাস, টিপস মিউজিক ইত্যাদি সংস্থাকে তাঁরা পাক শিল্পীদের সঙ্গে কাজ করতে বারণ করেছেন। 

এই বিষয়ে অন্যান্য খবর

কাশ্মীরের জঙ্গি হানায় দুঃখপ্রকাশ প্রসেনজিতের, শোকাচ্ছন্ন টলিউড


এক সর্বভারতীয় সংবাদমাধ্যমের প্রতিবেদন থেকে জানা যাচ্ছে, টি-সিরিজ তাদের ইউটিউব চ্যানেল থেকে আতিফ আসলাম ও রাহত ফতে আলি খানের গান রিমুভ করেছে। যদিও তাঁদের গান অন্য ইউটিউব চ্যানেলে পাওয়া যাচ্ছে। 
প্রসঙ্গত, ২০১৬ সালে উরি হামলার সময়ে রাজ ঠাকরের নেতৃত্বাধীন মহারাষ্ট্র নবনির্মাণ সেনা ভারতে কর্মরাত পাক শিল্পীদের এ দেশ ছেড়ে চলে যাওয়ার জন্য ৪৮ ঘণ্টা সময় দিয়েছিল।